Þingræður haldnar á Alþingi Íslendinga

Flm., (Bjarni Benediktsson): Ég læt mér nægja um þetta frv. að vísa til grg. þess, þar sem fram kemur, að það er flutt til þess að skera úr vafa um skilning á núv. l. um húsmæðrafræðslu í kaupstöðum. Það kemur ekki ljóst fram í l., hvort ætlazt er til, að einn eða fleiri húsmæðraskólar séu í kaupstöðum, en það hefur nógsamlega komið í ljós, að Reykjavík hefur þörf fyrir meira en einn skóla, sem öllum má vera ljóst, þar sem hér býr meira en þriðjungur þjóðarinnar. Því þótti þörf að fá þessa lagabreyt. Nú er mér sagt, að á döfinni sé flutningur frv. um heildarlöggjöf í þessu efni af hálfu hæstv. stj., og er gott eitt um það að segja, en á því getur orðið töf, ekki sízt þar sem menn hafa ekki átt þess kost að kynna sér það áður. Ég tel því ráðlegt, hvað sem um þá lagasetningu verður, að þetta mál sé látið ná fram að ganga. Ég leyfi mér að leggja til, að frv. verði að lokinni þessari umr. vísað til menntmn.

Menntmrh. (Brynjólfur Bjarnason : Það munu bráðlega verða lögð fram á Alþ. fyrstu frv., sem komu frá hendi mþn, í skólamálum, en frv. um húsmæðrafræðslu mun ekki verða eitt af þeim fyrstu. Ég býst þó við, að því verði bráðlega lokið, því að það er eitt af þeim málum, sem n. hefur til meðferðar. Mun þess þá að vænta, að innan skamms verði það lagt fyrir Alþ. Býst ég við, að þar verði tekið til athugunar það atriði, sem um ræðir í þessu frv. Vil ég beina því til hv. n. að athuga þessi mál í sambandi við þau frv., sem fram eru komin frá n. og er að vænta frá henni fljótlega og verða vonandi afgr. frá Alþ. nú á þessu þingi.



Ég held, að það sé að einhverju leyti misskilningur hjá hæstv. ráðh. að gera ráð fyrir, að ástæða sé til að bíða eftir þessu nefndarfrv., sem hann gat um, vegna þess að þeir, sem eru í þeirri n., eru ókunnugir þessum málum, hafa ekkert við þau fengizt og standa ekki í neinu sambandi skýru eða eðlilegu við þá krafta, sem hafa borið þessi mál fram hingað til. Ég ætla jafnframt að geta þess, að ég býst við, að fram komi önnur frv. innan skamms, nokkuð svipuð því, sem nú er borið fram vegna Reykjavíkur, til að fullkomna það kerfi, sem nú er komið á. Ég vil aðeins láta hæstv. ráðh. vita það til sannindamerkis um, hvað lítið gagn hefur verið að þessu nefndarfargani, að einn skóli var drepinn í fyrra fyrir tilstuðlan manna, sem eru nákomnir þessum hæstv. ráðh., þ. e. skólinn á Löngumýri í Skagafirði. N. sá ekki ástæðu til að láta hann lifa, en í fyrra voru 100 umsækjendur um þann skóla. Er það góður samanburður á áhuga þessara manna og þeirra, sem sækja vildu skólann. Ef hæstv. ríkisstjórn tekst að koma fram frv. af þessu tagi á þessu þingi, mun þurfa að lesa þau vandlega ofan í kjölinn, og ég hygg, að þau verði meira til skemmtunar en til gagns fyrir þjóðina.



Ég vil eingöngu ítreka það, sem ég sagði áðan, að ég sé ekki ástæðu til, að þetta litla frv., sem hér liggur fyrir, verði látið tefjast vegna síðari væntanlegrar löggjafar. Þetta er sérstakt atriði, sem ég skil ekki annað en að síðari væntanleg löggjöf hlyti að taka tillit til, og þess vegna getur það ekki á neinn hátt spillt fyrir eða hindrað framgang hennar, þó að þetta litla atriði fáist skýrt út af fyrir sig. Það hefur oft tíðkazt á þingi, að ef löggjöf er sett um einhver mál, þá séu numin burt ýmis sérákvæði, sem fyrir voru í l., jafnvel sem sett voru á sama þingi, svo að mér virðist mega afgr. nú þetta litla frv., sem hér liggur fyrir, þó að síðar verði sett heildarlöggjöf um þessi mál, ef hún nær þá fram að ganga. Ég hef ekki slíkt álit á þessum nm. eins og hv. þm. S.-Þ. lýsti í fyrra, að þeir hefðu betur orðið hungurmorða uppi við Hvítárvatn en að halda áfram nefndarstarfi sínu.

Ég sagði, að þeir hefðu betur mátt vera þar við lítinn kost

. En hugarfar slíkra manna sem hans til nm. gefur í skyn, að það sé ekki svo víst, að þau frv., sem frá þeim koma, gangi svo greitt í gegnum þingið, heldur verði þau látin bíða. Ég vil því mælast til, að frv. verði látið ganga fram, og sé ekki, að það geti spillt, neitt fyrir setningu heildarlöggjafar í þessum efnum.



Ég hef ekki miklu að bæta við það, sem ég hef áður sagt. Ég vil aðeins láta í ljós þá von mína, að frv. í skólamálum, sem boðuð hafa verið frá n., nái fram að ganga á þessu þingi. Annars vil ég segja það, að ég tel í alla staði óþarft að afgr. á sama þingi tvö frv., sem fjalla um sama atriðið, og ég býst ekki við, að hv. flm. ætlist til þess. Ég vænti þess eindregið, treysti því, að þessi frv., sem koma frá n., nái fram að ganga með þeim breyt., sem Alþingi vill á þeim gera, og þá mun þetta mál, sem hv. 6. þm. Reykv. ber fyrir brjósti, verða afgr. samtímis.